Ranskan pääministeri Manuel Valls maalasi synkän kuvan Ranskan turvallisuustilanteesta esiintyessään televisiossa ja radiossa sunnuntaina.

Hän sanoi, että 15 000 ihmistä on mahdollisesti parhaillaan radikalisoitumassa tai radikalisoitunut. Tämän verran ihmisiä on tiedustelun ja poliisin seurannassa. Aiemmin on arvioitu, että radikalisoitumisvaarassa olisi noin 10 000 ihmistä.

Valls arvioi lisäksi, että noin 700 Ranskasta lähtenyttä jihadistia sotii Syyriassa ja Irakissa.

Ranskassa on tämän vuoden aikana pidätetty suuri määrä ihmisiä terrorismiepäilyihin liittyen. Lähemmäs 300 henkeä on tutkinnassa epäiltyinä yhteyksistä terroristiverkostoihin.

Pääministeri Vallsin mukaan iskujen uhka maassa on jatkuva.

– Joka päivä, tälläkin hetkellä, estetään hyökkäyksiä, sanoi pääministeri Valls.

Hän varoitti, että vaikka terrorisuunnitelmia saadaan paljastettua ja iskujen suunnittelijoita otetaan kiinni, uusia iskuja todennäköisesti tulee.

Lähteet: AP, AFP